Komisijos Sprendimas
2002 m. kovo 13 d.
iš dalies keičiantis Sprendimą 97/245/EB, Euratomas, nustatantį priemones dėl tam tikros valstybių narių informacijos perdavimo Komisijai pagal Bendrijų nuosavų išteklių sistemą
(pranešta dokumentu Nr. C(2002) 416)
(2002/235/EB)
EUROPOS BENDRIJŲ KOMISIJA,
atsižvelgdama į Europos bendrijos steigimo sutartį,
atsižvelgdama į 1994 m. spalio 31 d. Tarybos sprendimą 94/728/EB, Euratomas dėl Bendrijos nuosavų išteklių sistemos [1], ypač į jo 8 straipsnio 2 dalį,
atsižvelgdama į 2000 m. gegužės 22 d. Tarybos reglamentą (EB, Euratomas) Nr. 1150/2000 dėl Bendrijos nuosavų išteklių sistemos [2], įgyvendinantį Sprendimą 94/728/EB, Euratomas, ypač į jo 8 straipsnio 2 dalį,
kadangi:
(1) Reglamentu (EB, Euratomas) Nr. 1355/96 [3] Taryba priėmė nuostatas, skirtas pagerinti tam tikroms susitarimų dalims, susijusioms su informacija, valstybių narių perduodama Komisijai apie priemones, kurias jos taiko, kad išieškotų nuosavus išteklius, ypač sukčiavimų ir pažeidimų atvejais.
(2) Dėl to 1997 m. kovo 20 d. Komisija priėmė Sprendimą 97/245/EB, Euratomas, nustatantį priemones dėl valstybių narių informacijos perdavimo Komisijai pagal Bendrijų nuosavų išteklių sistemą [4].
(3) Siekiant ekonominio efektyvumo, reikėtų racionaliau naudoti prieinamus informacijos šaltinius, pagrindinį dėmesį kreipiant į informaciją, susijusią su tipiškais padariniais pasižyminčiais sukčiavimų ir pažeidimų atvejais.
(4) Reikėtų imtis veiksmų, padedančių pasinaudoti patirtimi, įgyta perduodat prašymus dėl nurašymų, ir pagerinti tuo tikslu naudojamos formos pateikimą.
(5) Šiame sprendime numatytos priemonės atitinka Reglamento (EB, Euratomas) Nr. 1150/2000 20 straipsnyje nurodyto Nuosavų išteklių patariamojo komiteto nuomonę,
PRIĖMĖ ŠĮ SPRENDIMĄ:
1 straipsnis
Šiuo dokumentu Sprendimo 97/245/EB, Euratomas VI priedas pakeičiamas nauju 6 priedu, pridedamu prie šio sprendimo.
2 straipsnis
Šis sprendimas skirtas valstybėms narėms.
Priimta Briuselyje, 2002 m. kovo 13 d.